b'\n_START_ARTICLE_\nHalitas\n_START_SECTION_\nAkmens druska\n_START_PARAGRAPH_\nAkmens druska \xe2\x80\x93 nuos\xc4\x97din\xc4\x97 uoliena, sudaryta beveik tik i\xc5\xa1 mineralo halito. Gryna \xe2\x80\x93 bespalv\xc4\x97, balta, ta\xc4\x8diau \xc4\xafvairios kit\xc5\xb3 mineral\xc5\xb3 (evaporit\xc5\xb3) priemai\xc5\xa1os gali suteikti kitoki\xc4\x85 spalv\xc4\x85 \xe2\x80\x93 juod\xc4\x85, rud\xc4\x85, gelton\xc4\x85. Dauguma akmens druskos telkini\xc5\xb3 susidar\xc4\x97 sauso klimato s\xc4\x85lygomis i\xc5\xa1 u\xc5\xbedar\xc5\xb3, bei\xc5\xa1nykstan\xc4\x8di\xc5\xb3 j\xc5\xabr\xc5\xb3._NEWLINE_Akmens druska naudojama maistui, druskos r\xc5\xabg\xc5\xa1\xc4\x8diai, chlorui gaminti.\n_START_SECTION_\nPoveikis organizmui\n_START_PARAGRAPH_\nNatris yra b\xc5\xabtinas organizmo skys\xc4\x8di\xc5\xb3 pusiausvyrai palaikyti. \xc5\xbdmogaus organizme yra apie 100 g natrio, apie 75\xc2\xa0% jo cirkuliuoja kraujyje bei limfoje, likusioji dalis yra kauluose ir odoje. \xc5\xbdmogaus organizmas natrio kaupti negali, tod\xc4\x97l jo reikia kasdien gauti su maistu. Skirtingose \xc5\xa1alyse rekomenduojamos ir vir\xc5\xa1utin\xc4\x97s saugios normos skiriasi. Suaugusiam \xc5\xbemogui rekomenduojama druskos (natrio) suvartoti iki 3\xe2\x88\x926 (1,2\xe2\x80\x932,4) g per par\xc4\x85, 1\xe2\x88\x9211 met\xc5\xb3 vaikams reikia apie dukart ma\xc5\xbeiau. Iki 1 met\xc5\xb3 k\xc5\xabdiki\xc5\xb3 maiste druskos netur\xc4\x97t\xc5\xb3 b\xc5\xabti, kadangi j\xc5\xb3 inkstai dar n\xc4\x97ra pakankamai i\xc5\xa1sivyst\xc4\x99. Reikalingam natrio kiekiui gauti pakanka nat\xc5\xabraliai pilnaver\xc4\x8diame maiste esan\xc4\x8di\xc5\xb3 med\xc5\xbeiag\xc5\xb3._NEWLINE__NEWLINE_Pasaulio Sveikatos Organizacija rekomenduoja riboti prid\xc4\x97tin\xc4\x97s druskos vartojim\xc4\x85. Vartojant prid\xc4\x97tin\xc4\x99 drusk\xc4\x85 ar per daug s\xc5\xabdyt\xc5\xb3 produkt\xc5\xb3, natrio organizme gali atsirasti per daug. Tuomet jis sulaiko skys\xc4\x8dius, d\xc4\x97l to did\xc4\x97ja arterinis kraujosp\xc5\xabdis, atsiranda hipertenzijos, galin\xc4\x8dios sukelti hipertonin\xc4\x99 lig\xc4\x85, rizika. Japonijoje atlikt\xc5\xb3 tyrim\xc5\xb3 duomenimis nustatyta, kad vartojant per daug druskos did\xc4\x97ja kalcio i\xc5\xa1siskyrimas i\xc5\xa1 organizmo, o tai vienas i\xc5\xa1 osteoporoz\xc4\x97s vystymosi rizikos veiksni\xc5\xb3. Taip pat did\xc4\x97ja skrand\xc5\xbeio v\xc4\x97\xc5\xbeio rizika. Druskos perteklius skatina prakaito i\xc5\xa1siskyrim\xc4\x85, tod\xc4\x97l padaug\xc4\x97ja ir per\xc5\xa1alimo lig\xc5\xb3._NEWLINE_Pagal Did\xc5\xbeiosios Britanijos maisto \xc5\xbeenklinimo standartus, 100 g produkto esantis druskos (natrio) kiekis skirstomas \xc4\xaf ma\xc5\xbe\xc4\x85 \xe2\x88\x92 iki 0,3 (0,1) g, vidutin\xc4\xaf \xe2\x88\x92 0,3\xe2\x88\x921,5 g, didel\xc4\xaf \xe2\x88\x92 vir\xc5\xa1 1,5 (0,6) g. Atitinkamai turi b\xc5\xabti \xc5\xbeymima \xc5\xbealia, oran\xc5\xbeine ir raudona spalvomis._NEWLINE_Prid\xc4\x97tin\xc4\x97 druska bei stipriai s\xc5\xabdyti produktai gali sukelti priklausomyb\xc4\x99, abstinencijos simptomais pana\xc5\xa1i\xc4\x85 \xc4\xaf nikotino ar kokaino, kadangi veikia tuos pa\xc4\x8dius smegen\xc5\xb3 centrus ir sukelia trumpalaik\xc4\xaf pasitenkinimo jausm\xc4\x85. Esant priklausomybei silpnai s\xc5\xabdyti produktai ar maistas be prid\xc4\x97tin\xc4\x97s druskos atrodo beskoniai, sutrikimui toliau progresuojant \xe2\x88\x92 kelia \xc5\xa1leik\xc5\xa1tul\xc4\xaf, prid\xc4\x97tin\xc4\x97s druskos poreikis vis did\xc4\x97ja.'